3. pielikums

Ministru kabineta

2018. gada 2. oktobra

noteikumiem Nr. 614

**Prasības emisiju ziņojumu un prognožu sagatavošanai**

**I. Ziņojums par valsts kopējām emisijām**

1. Sagatavojot emisiju ziņojumu, ievēro šādas prasības:

1.1. lai sekmētu tālāku ziņotās informācijas pārbaudīšanu, nodrošina caurskatāmu informāciju par aprēķinos izmantotajiem datiem, pieņēmumiem un izmantotajām aprēķinu metodēm;

1.2. nodrošina precīzu gaisu piesārņojošo vielu emisiju sektorālo iedalījumu. Iekļauj aprēķinus, kas ir ticami un nav pārvērtēti vai par maz novērtēti, kā arī nodrošina, ka darbības datu un emisijas faktoru neprecizitātes ir samazinātas, ciktāl tas iespējams;

1.3. emisiju aprēķiniem jānodrošina iekšējā laika rindu konsistence visos elementos un parametros visā vēsturisko gadu un nākotnes laikposmā, kā arī jāveicina, ka galvenie emisiju aprēķiniem izmantoto datu ievadparametri un pieņēmumi ir saskaņoti starp dažādiem sektoriem;

1.4. nodrošina, ka emisiju aprēķini ir salīdzināmi ar citiem ziņošanas formātiem. Emisiju aprēķinos izmanto vienotus pieņēmumus un mērvienības;

1.5. nodrošina, ka emisiju aprēķini tiek veikti par visiem emisiju avotiem un par visiem gadiem, kas minēti emisiju ziņošanas un aprēķinu vadlīnijās. Emisiju aprēķiniem jāaptver visa Latvijas teritorija un tās ekskluzīvā ekonomiskā zona.

2. Emisijas no galvenajām avotu kategorijām aprēķina saskaņā ar emisiju ziņošanas un aprēķinu vadlīnijās definētajām metodēm, cenšoties izmantot otrā līmeņa vai augstāka līmeņa (detalizētākas) metodes. Var izmantot arī citas zinātniski pamatotas un saderīgas metodes, ja ar minētajām metodēm iegūst precīzākus aprēķinus nekā ar emisiju ziņošanas un aprēķinu vadlīnijās norādītajām standarta metodēm.

3. Veicot transporta sektora emisijas aprēķinus, ņem vērā Centrālās statistikas pārvaldes sagatavoto energobilanci, kas iesniegta Eiropas Savienības Statistikas birojam.

4. Autotransporta emisijas aprēķina, pamatojoties uz informāciju par pārdotajām degvielām. Papildus var veikt aprēķinus, pamatojoties uz datiem par izmantotajām degvielām vai nobrauktajiem kilometriem valstī.

5. Emisijas norāda atbilstoši emisijas avotu kategorijām un vienībās, kas noteiktas emisiju ziņošanas un aprēķinu vadlīnijās.

**II. Informatīvais pārskata ziņojums**

6. Informatīvo pārskata ziņojumu sagatavo saskaņā ar emisiju ziņošanas un aprēķinu vadlīnijām, izmantojot vadlīnijās paredzēto pārskata ziņojuma veidni.

7. Pārskata ziņojumā iekļauj vismaz šādu informāciju:

7.1. ziņojuma kopsavilkums;

7.2. apraksts par institucionālo kārtību, kādā sagatavojams ziņojums par valsts kopējām emisijām;

7.3. apraksts par galvenajām emisiju avotu kategorijām valsts līmenī;

7.4. konkrēto metožu, pieņēmumu, emisijas faktoru un darbības datu apraksts, atsauces un informācijas avoti, kā arī to izvēles pamatojums;

7.5. informācija par neprecizitātēm, kvalitātes nodrošināšanu un verifikāciju;

7.6. pārrēķini un plānotie uzlabojumi;

7.7. šā pielikuma III nodaļā minētā informācija un apraksts par sagatavotajiem emisiju prognožu aprēķiniem un izdarītajiem pieņēmumiem;

7.8. informācija par sagatavotajām emisiju kartēm un lielo stacionāro avotu radīto emisiju ziņojumu, kas izstrādāts atbilstoši Ministru kabineta 2018. gada 2. oktobra noteikumu Nr. 614 "Kopējo gaisu piesārņojošo vielu emisiju samazināšanas un uzskaites noteikumi" (turpmāk – noteikumi) 29.3. un 29.4. apakšpunktam;

7.9. ja nepieciešams, informācija par noteikumu 17., 18., 19. vai 20. punktā minēto atkāpju izmantošanu;

7.10. ja atbilstoši noteikumu 17. punktam kādai no gaisu piesārņojošajām vielām netiek nodrošināta atbilstība 2025. gada starpmērķim, – informācija par iemesliem, kāpēc nav iespējams nodrošināt atbilstību 2025. gadam noteiktajam starpmērķim, kā arī par pasākumiem, ar kuriem tuvinās emisiju samazināšanas mērķiem.

**III. Emisiju prognozes**

8. Emisiju prognozēm jābūt pārredzamām, konsekventām, salīdzināmām, pilnīgām un precīzām, un tām jāietver vismaz šādi elementi:

8.1. skaidras norādes par pieņemto un plānoto politiku un pasākumiem, kas ietverti prognozēs;

8.2. attiecīgā gadījumā – saistībā ar prognozēm veiktas jutīguma analīzes rezultāti;

8.3. metožu, modeļu, pamata pieņēmumu un galveno ievadparametru un izvadparametru apraksts.

9. Emisiju prognozes aprēķina un apkopo pa attiecīgajām avotu nozarēm. Par katru piesārņojošo vielu saskaņā ar emisiju ziņošanas un aprēķinu vadlīnijās sniegtajiem norādījumiem norāda prognozes "ar pasākumiem" (pieņemtie pasākumi) un – attiecīgā gadījumā – prognozes "ar papildu pasākumiem" (plānotie pasākumi).

10. Emisiju prognozēs izmantotajiem pieņēmumiem jāsaskan ar tiem pieņēmumiem, kas izdarīti, sagatavojot ikgadējo siltumnīcefekta gāzu emisiju pārskatu un siltumnīcefekta gāzu emisiju prognozes atbilstoši normatīvajiem aktiem par siltumnīcefekta gāzu inventarizācijas un prognožu sagatavošanas nacionālās sistēmas izveidošanu un uzturēšanu.

**IV. Koriģētie emisiju ziņojumi, kas tiek sagatavoti
atbilstoši noteikumu 18. punktam**

11. Eiropas Komisijai adresētajā priekšlikumā, kas sagatavots atbilstoši noteikumu 18. punktam, iekļauj vismaz šādus apstiprinošus dokumentus:

11.1. pierādījums, ka attiecīgie emisiju samazināšanas mērķi ir pārsniegti;

11.2. pierādījums par to, cik lielā mērā emisiju pārskata koriģēšana samazina pārsniegto daudzumu un sekmē atbilstību attiecīgajam emisiju samazināšanas mērķim;

11.3. novērtējums par to, vai un kad paredzēts sasniegt emisiju samazināšanas mērķus, pamatojoties uz nekoriģētām emisiju prognozēm;

11.4. pierādījums, ka emisiju datu koriģēšana atbilst vienam vai vairākiem šādiem trim nosacījumiem (ja nepieciešams, var iekļaut atsauci uz attiecīgajām iepriekš veiktajām korekcijām):

11.4.1. attiecībā uz jaunām emisiju avotu kategorijām:

11.4.1.1. pierādījums, ka jaunā emisiju avota kategorija ir atzīta zinātniskajā literatūrā un (vai) emisiju ziņošanas un aprēķinu vadlīnijās;

11.4.1.2. pierādījums, ka attiecīgā avota kategorija nav iekļauta attiecīgajā vēsturisko emisiju pārskatā tad, kad tika noteikti emisiju samazināšanas mērķi;

11.4.1.3. pierādījums, ka emisijas no jaunas avotu kategorijas neļauj izpildīt emisiju samazināšanas mērķus (pierādījumu papildina detalizēts metožu apraksts, dati par emisijām un emisijas faktori, kas ļauj izdarīt minēto secinājumu);

11.4.2. attiecībā uz ievērojami atšķirīgiem emisijas faktoriem, ko izmanto konkrētu avotu kategoriju emisiju noteikšanai:

11.4.2.1. sākotnējo emisijas faktoru apraksts, kurā ietverta arī detalizēta informācija par emisijas faktoru noteikšanā izmantoto zinātnisko pamatojumu;

11.4.2.2. pierādījums, ka sākotnējie emisijas faktori ir izmantoti laikā, kad tika noteikti emisiju samazināšanas mērķi;

11.4.2.3. atjaunināto emisijas faktoru apraksts, kurā ietverta arī detalizēta informācija par emisijas faktoru noteikšanā izmantoto zinātnisko pamatojumu;

11.4.2.4. emisiju aplēšu salīdzinājums, kas veikts, izmantojot sākotnējos un atjauninātos emisijas faktorus, un kas apliecina, ka emisijas faktoru maiņa neļauj izpildīt emisiju samazināšanas mērķus;

11.4.2.5. pamatojums lēmumam par to, vai emisijas faktoru izmaiņas ir būtiskas;

11.4.3. attiecībā uz ievērojami atšķirīgām metodēm, ko izmanto konkrētu avotu kategoriju emisiju noteikšanai:

11.4.3.1. sākotnēji izmantoto metožu apraksts, kurā ietverta arī detalizēta informācija par emisijas faktoru noteikšanā izmantoto zinātnisko pamatojumu;

11.4.3.2. pierādījums, ka sākotnējās metodes ir izmantotas emisiju samazinājumu noteikšanai laikā, kad tika paredzēti šie samazinājumi;

11.4.3.3. izmantoto atjaunināto metožu apraksts, kurā ietverts arī detalizēts apraksts par metožu noteikšanā izmantoto zinātnisko pamatojumu vai atsauci;

11.4.3.4. emisiju aplēšu salīdzinājums, kas veikts, izmantojot sākotnējās un atjauninātās metodes, un kas apliecina, ka metožu maiņa neļauj izpildīt emisiju samazināšanas mērķus;

11.4.3.5. pamatojums lēmumam par to, vai metožu izmaiņas ir būtiskas.

12. Koriģētās emisijas pārrēķina, lai, ciktāl tas iespējams, nodrošinātu laika rindu konsekvenci par katru gadu, kad tiek piemērotas korekcijas.

13. No 2025. gada, ja emisijas faktori vai metodika, kas tiek izmantota emisiju noteikšanai no konkrētu kategoriju avotiem, būtiski atšķiras no emisijas faktoriem vai metodikas, kas tika izmantota, īstenojot Eiropas Savienības tiesību aktos gaisa piesārņojuma ierobežošanai tā avotā\* noteiktās normas vai standartus, emisiju korekcijas var veikt, ja ievēro šādus papildu nosacījumus:

13.1. izvērtē rīcību un kontroles, kas veiktas, lai ieviestu Eiropas Savienības tiesību aktus gaisa piesārņojuma ierobežošanai tā avotā, un pierāda, ka būtiski atšķirīgo emisijas faktoru rašanās iemesls nav minēto tiesību aktu īstenošana vai izpilde Latvijā;

13.2. informē Eiropas Komisiju par būtisko atšķirību emisijas faktoros.

Piezīme. \* Eiropas Savienības tiesību akti enerģētikas, transporta, lauksaimniecības un rūpnieciskās ražošanas jomā, kuru mērķis ir samazināt gaisu piesārņojošo vielu emisijas, veicot mazināšanas pasākumus to avotā.

Vides aizsardzības un

reģionālās attīstības ministrs Kaspars Gerhards